作者:王之道
標題:賀新郎
內容:又是春殘去，倚東風、寒雲淡日，墮紅飄絮。燕社鴻秋人不問，儘管吳聲越鼓。但短髮、星星無數。萬事惟消彭澤醉，也何妨、袖卷長沙舞。身與世，只如許。闌干拍手閒情緒。便明朝、蒼煙白鷺，北山南浦。笑指午橋橋畔路，簾幕深深院宇。尚趁得、柳煙花霧。我亦故山猿鶴怨，問何時、歸棹雙溪渚。歌一曲，恨千縷。